चंद्रमोहन शर्मा अगर हम बतौर डायरेक्टर बिजॉय नांबियार की बात करें तो बॉलिवुड में अपने करीब दस साल के करियर में उन्होंने सिर्फ दो ही फिल्में बनाई हैं, लेकिन बिजॉय ने अपनी इन दो फिल्मों में दर्शकों और क्रिटिक्स को यह तो बता ही दिया कि वह ग्लैमर इंडस्ट्री में बॉक्स ऑफिस की डिमांड पर फिल्म बनाने वाले डायरेक्टर्स से अलग हैं। जॉय के निर्देशन में बनी पिछली दोनों फिल्में 'शैतान' और 'डेविड' ने टिकट खिड़की पर बेशक अच्छा बिज़नस नहीं किया, लेकिन इन फिल्मों को देखने वाली क्लास ने जरूर बिजॉय की जमकर तारीफें की। शैतान और डेविड के बीच बतौर प्रड्यूसर बिजॉय की पिछली सस्पेंस-थ्रिलर फिल्म 'पिज्जा' बॉक्स ऑफिस पर औसत बिज़नस करने में कामयाब रही। बेशक वजीर फिल्म की शुरुआत जबर्दस्त है, कहानी की रफ्तार तेज और पूरी तरह से ट्रैक पर है, लेकिन सस्पेंस थ्रिलर फिल्म में दर्शकों को अगर एंड से पहले क्लाइमेक्स पता चल जाए तो यह यकीनन डायरेक्टर की कमजोरी है और ऐसा ही कुछ फिल्म के सेकंड पार्ट में नजर आता है। कहानी : दानिश अली (फरहान अख्तर) एक एटीएस अफसर हैं। अपनी खूबसूरत पत्नी रुहाना (अदिति राव हैदरी) और चार साल की बेटी नूरी के साथ खुशहाल जिंदगी जी रहा है। अचानक, एक दिन फैमिली के साथ जा रहे दानिश का सामना आतंकियों से हो जाता है, आतंकी दानिश पर गोलियों की बौछार कर देते हैं। इस एनकाउंटर में दानिश की बेटी नूरी बुरी तरह से घायल होने के बाद अस्पताल में दम तोड़ देती है। नूरी की मौत के बाद रुहाना भी अपनी बेटी की मौत के लिए दानिश को जिम्मेदार समझती है। इस घटना से दानिश पूरी तरह से टूट सा जाता है। इसी बीच एक दिन दानिश को आतंकियों के इसी गिरोह के गाजियाबाद छिपे होने की खबर मिलती है तो वह डिपार्टमेंट के परमिशन के बिना वहां पहुंचकर आतंकियों को मार डालता है। दानिश के आला अफसर उसे लंबी मेडिकल लीव पर भेज देते हैं। इस मुश्किल वक्त में एक दिन दानिश की मुलाकात वील चेयर पर लाइफ काट रहे पंडित ओंकार नाथ धर (अमिताभ बच्चन) से होती है। पंडित जी शतरंज के लाजवाब खिलाड़ी हैं। वील चेयर पर वक्त गुजार रहे पंडित जी घर में छोटे बच्चों को शतरंज सिखा कर अपना वक्त गुजारते हैं। शतरंज का यह स्कूल पंडित जी की बेटी नीना धर ने शुरू किया था, जो अचानक एक हादसे में मारी जाती हैं। पंडित जी को लगता है मिनिस्टर कुरैशी (मानव कौल) ने उनकी बेटी को मरवाया है। पंडित जी वील चेयर पर होने के बावजूद बेटी की हत्या का बदला लेने को बेताब हैं। कुछ मुलाकातों के बाद दानिश पंडित जी का साथ देने का वादा करता है। इस कहानी के साथ इसमें शतरंज का खेल भी चलता है जिसमें राजा है, वजीर है और उसके प्यादे भी मौजूद हैं। ऐक्टिंग : वजीर की सबसे बड़ी खासियत अमिताभ बच्चन और फरहान अख्तर की बेहतरीन ऐक्टिंग है। फिल्म के जिन सीन में भी यह दोनों नजर आए वहीं दर्शकों की रोचकता बढ़ जाती है, वहीं अमिताभ के किरदार में एक खामी भी नजर आई। फिल्म में उन्हें कश्मीरी पंडित दिखाया गया है, लेकिन उनका किरदार कहीं भी कश्मीरी पंडित होने का एहसास नहीं कराता। फरहान की पत्नी के किरदार में अदिति राव हैदरी ने अपने किरदार को ठीक-ठाक निभाया है। मानव कौल को फुटेज कम मिली, लेकिन इन दो दिग्गज कलाकारों के बीच में मानव अपनी मौजूदगी दर्ज कराते रहे। नील नितिन मुकेश अपने किरदार में फिट नजर आए। कैमियो किरदार निभा रहे जॉन अब्राहम अपने रोल में फिट लगे। डायरेक्शन : बतौर डायरेक्टर बिजॉय ने फिल्म की जबर्दस्त शुरूआत की, लेकिन इंटरवल के बाद ट्रैक से ऐसे भटके कि आखिर तक सही ट्रैक पर लौट नहीं पाए। यही वजह है कि इंटरवल तक यह वजीर दर्शकों को कहानी के साथ बांधे रखता है, लेकिन इंटरवल के बाद यह वजीर भी दूसरी बॉलिवुड थ्रिलर फिल्मों की तरह एक चालू मसाला फिल्म बनकर रह जाती है और यही बिजॉय की सबसे बड़ी कमजोरी है। हां, बिजॉय ने कहानी के दोनों अहम किरदारों पंडित जी और दानिश अली को कहीं कमजोर नहीं होने दिया। संगीत : फिल्म का एक गाना तेरे बिन पहले से म्यूजिक लवर्स की जुबां पर है। इस गाने का फिल्मांकन भी अच्छा बन पड़ा है। मौला, तू मेरे पास और खेल खेल में का फिल्मांकन ठीक-ठाक है। क्यों देखें : स्क्रीन पर अमिताभ बच्चन और फरहान अख्तर की गजब की केमिस्ट्री यकीनन आपको पसंद आएगी। अगर आप बिजॉय के निर्देशन में बनी फिल्में पंसद करते हैं तो एक बार वजीर देखी जा सकती है। वहीं मसाला, टोटली एंटरटेनमेंट की चाह में अलग थिएटर जा रहे हैं तो अपसेट होंगे।